****

**REPUBLIKA E SHQIPËRISË**

**KUVENDI**

**P R O J E K T L I GJ**

**Nr.\_\_\_\_\_\_/2019**

**PËR**

**DISA SHTESA DHE NDRYSHIME NË LIGJIN NR.7643, DATË 02.12.1992, “PËR INSPEKTIMIN SANITAR”, TË NDRYSHUAR**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë

**V E N D O S I:**

Në ligjin nr.7643, datë 02.12.1992, “Për inspektimin sanitar”, të ndryshuar, bëhen shtesat dhe ndryshimet, si më poshtë vijon:

**Neni 1**

Në nenin 1/1 pikat 5 dhe 6 shfuqizohen.

**Neni 2**

Në nenin 2 bëhen këto ndryshime:

1. Togfjalëshi “inspektorati që mbulon fushën e shëndetit” këtu dhe në të gjithë përmbajtjen e ligjit zëvendësohet me “struktura përgjegjëse për inspektimin në fushën e shëndetit”.
2. Pas fjalëve “...nga inspektorati që mbulon fushën e shëndetit”, shtohen fjalët “dhe përjashtimisht për fushën e ushqimit dhe ushqimit për kafshë, nga institucioni përgjegjës për kontrollin zyrtar të ushqimit dhe ushqimit për kafshë”.

**Neni 3**

Në nenin 5 dhe në të gjithë përmbajtjen e ligjit, togfjalëshi “Drejtoria e Shëndetit Publik” zëvendësohet me togfjalëshin “Struktura përgjegjëse për shëndetin publik”.

**Neni 4**

Në nenin 10 bëhen këto ndryshime:

1. Paragrafi i parë ndryshon si vijon:

“Struktura përgjegjëse për inspektimin në fushën e shëndetit është organ ekzekutiv i specializuar që kontrollon zbatimin e ligjeve dhe akteve nënligjore sanitare dhe pajis me akt miratimi higjieno-sanitar subjektet në sektorët publik dhe jopublik sipas përcaktimeve të këtij neni.

1. Nëndarja e parë pas paragrafit të parë riformulohet si vijon:

“- në objektet e prodhimit, ruajtjes, magazinimit, transportimit e tregtimit të produkteve të të gjitha llojeve përjashtuar objektet e prodhimit, të ruajtjes, magazinimit, transportimit e tregtimit të produkteve ushqimore.

**Neni 5**

Neni 12 shfuqizohet.

**Neni 6**

Në nenin 13 bëhen këto ndryshime:

1. paragrafi i fundit i gërmës “c” *“si dhe analizën e hazardëve dhe kontrollin në pikat kritike në të gjithë zinxhirin për prodhimin e produkteve ushqimore*” shfuqizohet.
2. Gërma “ç” shfuqizohet.

**Neni 7**

Neni 16 riformulohet si vijon:

“Neni 16

Struktura përgjegjëse për inspektimin në fushën e shëndetit, me miratimin e prokurorit, hyjnë në çdo kohë në ambiente private përfshirë edhe banesat, kur kanë të dhëna e njoftime për ushtrimin e veprimtarive që rrezikojnë shëndetin e njerëzve si dhe pa akt miratimi higjieno-sanitar, dhe marrin masat e nevojshme sipas legjislacionit në fuqi.”

**Neni 8**

Në nenin 19 paragrafi i parë ndryshohet si vijon:

“- prodhimin, ruajtjen, transportimin, tregtimin e produkteve kozmetike në kundërshtim me kriteret e përcaktuara në legjislacionin përkatës dhe normat sanitare.

**Neni 9**

Neni 20 shfuqizohet.

**Neni 10**

Në nenin 26, bëhen këto shtesa dhe ndryshime:

Pikat 2, 3, 5 dhe pika 12 shfuqizohen, dhe pika 4 dhe pika 14 riformulohen si vijon:

“4. Papastërtitë personale e të mjeteve të punës në objektet e përcaktuara në nenin 10 të këtij ligji.

14. Mosmarrja e Akt-Miratimit prej strukturave përgjegjëse për inspektimin në fushën e shëndetit, nga subjektet e përcaktura në nenin 10 të këtij ligji. ”

**Neni 11**

Në paragrafin e parë, të nenit 27, pas fjalëve “... për shkeljet e parashikuara në pikat ...” hiqet “...pika 2...”, “pika 3” “pika 5...” dhe “pika 12...”.

**Neni 12**

**Hyrja në fuqi**

Ky ligj hyn në fuqi 15 ditë pas botimit në “Fletoren zyrtare”.

**K R Y E T A R I**

**GRAMOZ RUÇI**